עין מטע

עין מטע הוא מעיין הבוקע על ערוץ נחל זנוח, כ-1 ק"מ מערבית למושב מטע שבהרי יהודה. המעיין נובע מנקבה קטנה בגובה של כ-40 ס"מ בספיקה מועטה במשך כל ימות השנה ומימיו נאגרים אל בריכה קטנה החסומה באבנים. עודפי המים זורמים מערבה אל נחל זנוח, ונספגים באדמה כעבור כמה מאות מטרים. סביב המעיין חורשת אקליפטוסים גבוהים, עצי שקד, רימון, תפוח, ומעל הנביעה גדל עץ תאנה גדול ומרשים. סמוך לנביעה רחבה גדולה שבשוליה ניצב בית חווה ערבי נטוש. בסמוך למעיין נמצאת גם חורשת דקלי וושינגטוניה.

עין מטע מצוי על קטע של שביל ישראל, המגיע אל דרך הקיסר המתחילה בחורבת חנות.

במרחק של כ-400 מ' מערבית לעין מטע, במורד נחל זנוח מצויה חורבת תנור, שהיא חורבה צלבנית המוקפת שיחי שומר. ממול לחורבה בוקע מעיין נוסף, עין תנור. המעיין בוקע מתוך נקבה מהתקופה הצלבנית ולה קמרון גותי השמור היטב. סביב עין תנור צומחים עצי תאנה, לימון, חבוש, זית ושיחי פטל.

 ראו גם 
 מטע (מושב)

 לקריאה נוספת 
 כל מקום ואתר תשל"ח - 1978, משרד הביטחון – ההוצאה לאור והוצאת כרטא. עמוד 276.
 זאב וילנאי, אריאל אנציקלופדיה לידיעת ארץ ישראל, הוצאת עם עובד 1977. עמוד 4347.

 קישורים חיצוניים 
 עין מטע חרבת חנות שביל הקיסר - מסלול טיול מפורט מאתר טיולים בארץ
יער מטע

מטע
קטגוריה:עמק האלה
קטגוריה:שביל ישראל
קטגוריה:יישובי המזלג